पटना में 'भारत बचाओ महारैली' : मोदी सरकार को सत्ता से दूर कर देश को बचाना है-येचुरी
केंद्र की मोदी सरकार के नेतृत्व में देश में बढ़ती महंगाई, बेरोज़गारी, सांप्रदायिकता और संविधान की रक्षा के मुद्दों पर बिहार की राजधानी पटना के गांधी मैदान में गुरुवार को सीपीआईएम की बिहार राज्य इकाई की ओर से 'भारत बचाओ महारैली' का आयोजन किया गया। रैली को संबोधित करते हुए पार्टी के महासचिव सीताराम येचुरी ने कहा कि केंद्र की मोदी सरकार को सत्ता से दूर कर देश को बचाना है।
इस रैली में येचुरी ने 'भारत बचाओ मोदी सरकार भगाओ' का नारा दिया। पार्टी ने महारैली में भाजपा भगाओ, भारत बचाओ अभियान चलाने का संकल्प लिया। रैली में बड़ी संख्या में लोग शामिल हुए साथ ही पार्टी के नेता के साथ-साथ कार्यकर्ता भी भारी संख्या मौजूद रहे।
रैली में शामिल नेताओं ने कहा कि नए सेक्युलर और लेफ़्ट राजनीतिक गठबंधन से भाजपा को लोकसभा की एक भी सीट जीतना मुश्किल होगा।
मौजूदा महागठबंधन ही भाजपा के ख़िलाफ़ है असली फ़्रंट
महारैली को संबोधित करते हुए सीपीआईएम के महासचिव सीताराम येचुरी ने कहा कि बिहार में हुए राजनीतिक परिवर्तन की घटना पूरे देश की राजनीति को प्रभावित कर रहा है। उन्होंने कहा कि आने वाले समय में देश में मोदी सरकार के ख़िलाफ़ विपक्ष की व्यापक एकता बनेगी। येचुरी ने मौजूदा समय में मंहगाई और बेरोज़गारी की समस्या विकराल बताते हुए कहा कि इंद्रप्रस्थ (दिल्ली) का रास्ता पाटलिपुत्र से ही होकर जाता है। येचुरी ने कहा कि नीतीश कुमार ने बिहार में भाजपा को छोड़कर राजद और वाम दलों के साथ सरकार बनाई है जो देश में बड़े बदलाव की शुरूआत है। उन्होंने कहा कि सांप्रदायिकता के ख़िलाफ़ सभी को एक साथ मिलकर चलने की ज़रूरत है। भाजपा नफ़रत फैला रही है और देश की एकता और अखंडता को तोड़ने की कोशिश कर रही है। साथ ही उन्होंने कहा कि मौजूदा महागठबंधन ही भाजपा के ख़िलाफ़ असली फ़्रंट है।
भाजपा-आरएसएस से देश को बचाने का समय
इस दौरान पार्टी महासचिव सीताराम येचुरी ने मोदी और शाह के नेतृत्व में भाजपा-आरएसएस शासन की जनविरोधी, कॉर्पोरेट समर्थक, अधिनायकवादी और सांप्रदायिक नीतियों पर हमला किया। उन्होंने आपातकाल के ख़िलाफ़ संघर्ष में बिहार और जयप्रकाश नारायण द्वारा किए गए नेतृत्व को याद करते हुए कहा कि वह संघर्ष ने लोकतंत्र को बहाल करने में सफल रहा साथ ही उसने देश और संवैधानिक व्यवस्था को बचाया है। उन्होंने आगे कहा कि आज फिर भाजपा-आरएसएस से लोकतंत्र, धर्मनिरपेक्षता, संविधान और देश को बचाने का समय आ गया है। महासचिव ने मौजूदा केंद्र सरकार पर हमला करते हुए कहा कि बिहार और पूरे भारत में सभी वाम और धर्मनिरपेक्ष ताक़तें एक साथ आएंगे और 2024 में मोदी शासन को हटाने के लिए लोगों को जुटाएंगे। उन्होंने आगे कहा, 1974 की तरह फिर पाटलिपुत्र से इंद्रप्रस्थ का मार्ग शुरू होगा। इस संदर्भ में उन्होंने बिहार में सभी धर्मनिरपेक्ष और वाम शक्तियों के एक साथ आने की सराहना की, जो पूरे देश के लिए एक आदर्श होगा।
आज़ादी के बाद देश में बनी मोदी सरकार सबसे घटिया सरकार
महारैली को संबोधित करते हुए पार्टी के पोलित ब्यूरो के सदस्य डॉ अशोक धावले ने मोदी सरकार की नीतियों पर हमला किया। उन्होंने कहा कि 'बिहार का राजनीतिक नक्शा बदल गया है। नीतीश कुमार ने राजद और वामदल के साथ नया इतिहास रचा है। आज़ादी के बाद देश में बनी मोदी सरकार सबसे घटिया सरकार है। इसको उखाड़ फेंकने का नेतृत्व इस बार किसान और मज़दूर करेंगे।'
सरकार बेशर्मी से देश को अपने क्रोनी कॉरपोरेट्स के हाथों बेच रही
उन्होंने क़ीमतों में वृद्धि, बेरोज़गारी, ग़रीबी और भूखमरी के साथ साथ मजदूर वर्ग, किसान, कृषि श्रमिकों, महिलाओं, युवाओं और छात्रों के मुद्दे को लेकर मोदी सरकार पर हमला किया। उन्होंने कहा कि यह सरकार बेशर्मी से देश को अपने क्रोनी कॉरपोरेट्स के हाथों बेच रही है और धर्म और जाति के आधार पर फूट डालो और राज करो की ब्रिटिश साम्राज्यवादी नीति का इस्तेमाल कर रही है। उन्होंने इस सरकार को सत्ता से बाहर करने के लिए जन आंदोलन को मज़बूत करने का आह्वान किया।
धावले ने कहा कि मौजूदा समय में 18 से 30 वर्ष के 42 प्रतिशत युवाओं के पास कोई रोज़गार नहीं है। पोलित ब्यूरो सदस्य ने कहा जैसे 70 के दशक में आपातकाल के ख़िलाफ़ जयप्रकाश नारायण के नेतृत्व में लड़ाई की शुरुआत हुई उसी तरह इस बार भी बिहार ने अलग रास्ता दिखाया है।
अमित शाह बिहार में सांप्रदायिक माहौल बिगाड़ने आ रहे
पार्टी नेता अवधेश कुमार ने पटना के गांधी मैदान में आयोजित "भारत बचाओ रैली" को संबोधित करते हुए कहा कि एक तरफ जहां ग़रीब और ग़रीब हो रहा है वहीं दूसरी तरफ एक आदमी की संपत्ति में बेतहाशा वृद्धि हुई है और वह दुनिया का दूसरा अमीर आदमी हो गया हैl उन्होंने कहा कि अमित शाह बिहार में सांप्रदायिक माहौल बिगाड़ने आ रहे हैं इससे बिहार की जनता को सावधान रहना है और बिहार को और भारत को बचाना हैl
अवधेश कुमार ने कहा कि केंद्र सरकार देश की संपत्ति अपने पूंजीपति मित्रों के हवाले करने पर तुली हुई है। साथ ही उन्होंने केंद्र सरकार पर हमला करते हुए कहा कि नरेंद्र मोदी और अमित शाह की जोड़ी ने कॉरपोरेट के साथ गठजोड़ कर लिया हैl इसलिए देश की जनता ने अब करवट बदलने का फ़ैसला कर लिया हैl उन्होंने कहा कि बिहार राजनीतिक परिवर्तन का केंद्र रहा है और पूरा देश राजनीतिक परिवर्तन के लिए बिहार की ओर ध्यान लगा कर बैठा है और 2024 में बिहार में एक भी सीट भाजपा को नहीं मिलेगीl
महारैली में मुख्य वक्ता के रुप में सीपीआईएम के महासचिव सीताराम येचुरी उपस्थित रहे। सभा को डॉ अशोक धावले, प्रदेश सचिव ललन चौधरी, पार्टी नेता अवधेश कुमार के अलावा प्रदेश सचिव सदस्य सर्वोदय शर्मा, अरुण कुमार मिश्रा, विनोद कुमार, श्याम भारती, राजेन्द्र प्रसाद ने भी संबोधित किया। इसकी अध्यक्षता पार्टी के विधायक अजय कुमार ने की।
पार्टी ने रैली को सफल बताते हुए कहा कि पटना के गांधी मैदान में आयोजित रैली में 35 जिलों के 25,000 से अधिक लोग शामिल हुए। यह मोदी के नेतृत्व वाली भाजपा-आरएसएस सरकार के ख़िलाफ़ 14 से 22 सितंबर तक पार्टी के राष्ट्रव्यापी अभियान का एक हिस्सा था। पार्टी महासचिव सीताराम येचुरी ने पटना में लालू प्रसाद यादव और नीतीश कुमार से मुलाकात की और उनसे जनता से जुड़े तमाम मुद्दों सहित राजनीतिक मुद्दों पर चर्चा की।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva awa_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva awa_Deva awa_Deva hin_Deva